મુઘલ બાદશાહ અકબર ઉત્તર ભારતમાં ધીરે-ધીરે તેનો વિજય ધ્વજ લહેરાવી હવે રાજપૂતાના તરફ તેની સામ્રાજ્યવાદી નજર દોડાવી રહ્યો હતો. ધાર્મિક રીતે ઉદારતા અને રજપૂતો સાથે યુદ્ધ દ્વારા નહીં, પરંતુ કુનેહથી વિજય મેળવી શકાશે તેવી ધારણા સાથે રાજસ્થાનના રાજપૂત રાજાઓ સાથે એકપક્ષીય લગ્નસંબધો બાંધી પોતાના વિશાળ સામ્રાજ્યની કલ્પનાને ચરિતાર્થ કરી રહ્યો હતો. આ પ્રક્રિયામાં સામેલ ન થનારાં રણથંભોર અને કાલીન્જર જેવાં રાજ્યો જીતી પણ લીધાં. પરંતુ તે બધા ઘટનાક્રમો દરમિયાન એક રાજ્ય અને તેનો શૂરવીર રાજવી અડચણરૂપ હતો. તે રાજ્ય એટલે મેવાડ અને રાજવી એટલે મહારાણા પ્રતાપસિંહ ઉર્ફે રાણા પ્રતાપ.